ระยองเพียวฯเล็งขายหุ้นตลาดไต้หวัน
&nbsp;หุ้นซื้อคืนเพิ่มทุน273ล้านบ. ผู้ถือหุ้นไฟเขียว5มี.ค.ก่อนไป
3 ก.พ. 2553

หุ้นซื้อคืนเพิ่มทุน273ล้านบ. ผู้ถือหุ้นไฟเขียว5มี.ค.ก่อนไป
โพสต์ทูเดย์ — ระยองเพียวฯ เล็งเข็นหุ้นซื้อคืน ขายตลาดหุ้นไต้หวัน ควบหุ้นเพิ่มทุน รอผู้ถือหุ้นไฟเขียว 
นางศิรพร กฤษณกาญจน์ ผู้ช่วยกรรมการผู้จัดการ บริษัท ระยองเพียวริฟายเออร์ (RPC) เปิดเผยว่า บริษัทจะขายหุ้นสามัญที่ซื้อคืนมา จำนวน 46.70 ล้านหุ้น โดยการทำ PO (Public Offering) หรือการออก TDR (Taiwan Depositary Receipts) ที่ประเทศไต้หวัน (ROC) ราคาเสนอขายไม่ต่ำกว่า 90% ของราคาตลาดเฉลี่ยย้อนหลัง 15 วัน ก่อนคณะกรรมการมีมติเสนอขายหุ้นเพิ่มทุน
นอกจากนี้ จะเพิ่มทุนใหม่ไม่เกิน 273 ล้านหุ้น หรือ 273 ล้านบาท จาก 529.87 ล้านบาท เป็นไม่เกิน 802.87 ล้านบาท เสนอขายนักลงทุนเฉพาะเจาะจง หรือ PO หรือ TDR โดยการเพิ่มทุนให้ดำเนินการเมื่อจำหน่ายหุ้นที่ซื้อคืนเสร็จแล้ว หรือดำเนินการพร้อมๆ กัน 
น.ส.สุพรรณี ตันชัยศรีนคร ผู้จัดการสำนักงานกรรมการผู้จัดการ RPC กล่าวว่า การขายหุ้นที่ซื้อคืนมา และการขายหุ้นเพิ่มทุนจะดำเนินการวิธีใด ไม่ว่าจะเป็นการขาย PO ในประเทศ หรือการออก TDR ขึ้นอยู่กับที่ประชุมวิสามัญผู้ถือหุ้นอนุมัติในการประชุมวันที่ 5 มี.ค. 2553 โดยจะเลือกแนวทางที่ให้ประโยชน์สูงสุดกับบริษัท 
“เงินเพิ่มทุนไม่สามารถระบุได้ขณะนี้ ขึ้นอยู่กับราคาเสนอขายหุ้นทั้งสองส่วน ซึ่งบริษัทมีแผนนำไปขยายธุรกิจพลังงานทดแทน”น.ส.สุพรรณี กล่าว 
สำหรับผู้ที่ซื้อหุ้นเพิ่มทุนมีสิทธิรับเงินปันผลจากการดำเนินงาน เริ่มตั้งแต่ปีที่มีการซื้อหุ้นเพิ่มทุน โดยมีนโยบายปันผลไม่ต่ำกว่า 50% ของกำไรสุทธิ และบริษัทไม่มีขาดทุนสะสมทางบัญชี 
คณะกรรมการบริษัทยังมีมติอนุมัติการทำรายการเกี่ยวโยงกันด้านการรับความช่วยเหลือทางการเงิน ซึ่งได้อนุมัติในหลักการแล้ว โดยให้ออกเป็นตั๋วสัญญาใช้เงินที่เสนอขายวงแคบ (เฉพาะเจาะจง) ระยะเวลา 1 ปี ตั้งแต่ 12 ม.ค. 255313 ม.ค. 2554 วงเงิน 80 ล้านบาท อัตราดอกเบี้ย 5.25% หรือดอกเบี้ยจ่ายทั้งสิ้น 4.20 ล้านบาท 
ทั้งนี้ RPC จะออกตั๋วสัญญาใช้เงินจำนวน 5 ฉบับ มูลค่า 80 ล้านบาท ชำระดอกเบี้ยทุก 6 เดือน ให้กับบุคคลเกี่ยวโยง คือ นางปิยะนุช เจนธรรมนุกูล สัดส่วนถือหุ้น 0.83% โดยนางปิยะนุชเป็นภรรยานายสัจจา เจนธรรมนุกูล กรรมการและกรรมการบริหารมีอำนาจลงนาม สัดส่วนถือหุ้น 1.76% 
บริษัท เพทโทรอินสตรูเมนท์ ผู้ถือหุ้นใหญ่ RPC 29.87% นายสุมิตร ชาญเมธี กรรมการบริหารมีอำนาจลงนาม น.ส.อธิฐาน ชาญเมธี ถือหุ้น 375 หุ้น เป็นบุตรนายสุมิตร ชาญเมธี และบริษัท มงคลชัยพัฒนา เกี่ยวข้องกับนายพิพิธ พิชัยศรทัต กรรมการอิสระและกรรมการตรวจสอบ ถือหุ้น 0.02% 
สำหรับเงินจากการออกตั๋วสัญญาใช้เงินนำไปใช้เป็นเงินทุนหมุนเวียนเพิ่มสภาพคล่อง